钦定古今图书集成/历象汇编/庶征典/第172卷 > 《管窥辑要》 > 《蒲梢天马歌》汉·武帝
## 钦定古今图书集成/历象汇编/庶征典/第172卷 > 《管窥辑要》 > 《蒲梢天马歌》汉·武帝

天马徕兮从西极，经万里兮归有德。承灵威兮障外
国，涉流沙兮四夷服

《名马记》，《淮南子》曰：“黄帝治天下，飞光服皂。”高诱曰：“飞
黄如狐，背有角，日行万里，乘之寿三千岁。”韩愈曰：“飞
黄腾踏去，不能顾蟾蜍。”

《春秋纬》：“尧时，龙马衔甲，赤文绿色，临坛上。甲似龟，广
袤九尺，上有五色文。”

《渚宫故事》：“晋司马休之为荆州，宋公遣使围之。休之
未觉，常所乘马养于床前，忽连鸣不食，注目视鞍。休
之试鞲之，即不动，鞲讫还坐，马又惊跳，如此者数四，
骑马即骤出门，奔驰数里。休之顾望，已有使至矣，遂
去而获免。”

《晋书五行志》：“石季龙在邺，有一马，尾有烧状，入其中
阳门，出显阳门，东宫皆不得入，走向东北，俄尔不见。
术者佛图澄叹曰：‘灾其及矣’。”逾年季龙死，其国遂灭。
《南齐书五行志》：“王晏出至草巿，马惊走，鼓步从车而
归。十馀日，晏诛。”

《南史侯景传》：“景所乘白马，每战将胜，辄踯躅嘶鸣，意
气骏逸，其有奔衄，必低头不前。及石头之役，精神沮
丧，卧不肯动。景使左右拜请，或加棰策，终不肯进。”
《魏书李势传》：“势降于桓温，先是频有怪异，广陵马生
角，各长寸半，有马驹，一头二身，六耳，无目，二阴，一牝
一牡。”

《册府元龟》：“权会为著作监，知太史局事，加中散大夫，
自府还第，在路无故马倒，遂不得语，因尔暴亡。会生
平畏马，位望所至，不得不乘，果以此终。”

《名马记》：“明皇时，灵昌郡得异马于河，帝西幸入渭水，
化为龙泳去。”

《因话录》：太和初，王潜为荆南节度使，无故有白马驰
入府门而毙，僵卧塞涂，是岁潜卒，此近马祸也。
《册府元龟》：“景延广为侍卫指挥使。开运三年冬，契丹
渡淲水，诏遣屯孟津，将戒途，由府署正门而出，所乘
马腾立不进，几坠于地，乃易乘而行，时以为不祥之
甚也。延广后为虏所杀。”

蜀梼杌王建，从讨王仙芝有功。所乘马死，剖之得一
小蛇于心间，私自异之。

桑维翰为开封尹，会秋霖经月不歇。一日，维翰出府
门，由西街入内，至国子监门，马忽惊逸，御者不能制。
维翰落水，久而方苏。或言私邸亦多怪异，亲党咸忧
之，果为张彦泽所害。

李金全为安州节度使所乘马人立而言金全心恶
之。

《老学庵笔记》：“兴国中，灵州贡马，足各有二距。其后灵
州陷于西戎。宣和中，燕山府贡马亦然，而北卤之祸
遂作。”

《括异志》：天圣中，侍中冯拯薨。次年，京城南锡庆院侧
人家生一驴，腹下白毛成“冯拯”二字。冯氏以金赎之，
潜育于槽中，四方知之。

《名马记》：《苏东坡集》：“秦州进一马，项下重胡，倒毛生肉
端”，此肉骏也。

《续夷坚志》：泰和中，一国姓人为定襄簿。一日河西程
氏马逸，直上厅，啮主簿倒，旁立数十人，号叫捶楚不
能救。不半时顷，啮簿死，伤折败所，不忍视。马走出城，
罗得之。三日葬簿，缚马投火中。人谓“此马不为物所
凭，则他世报冤也。”

《建宁府志》：“蒋粹翁，政和人。宋季为太学生。元混一天
下，遂归隐于满月山。尝言其先世家九峰山下，畜一
牝马，舍侧有龙潭，马入浴其中，龙与之媾而生驹焉。
龙首马身，状如负河图者。有父老与先人曰：‘昔仲尼
笔削六经而麒麟生，今晦翁表章四书而龙马生，圣
人之瑞也’。先人喜甚，益谨刍秣。后牧于山林，竟失所”
在。

《漳州府志》：“嘉靖三十六年冬，龙岩县讹言有马精者，
其来也，见火星殒地，妇人过之辄昏迷仆卧，必扶出，
以桃柳枝挞之，乃甦。县境户悬桃柳枝，夜则聚妇女
露坐，男子环守，鸣锣鼓达旦。适有流僧卖符，知县汤
相曰：‘此必为祟者’。”擒而验之，有“欻火满天红”之说。盖
预为是，以利其符之多，售孽自人作耳。挞而置诸狱，
妖息。万历二十九年、崇祯十五年，其孽复见，术如前。
父老以前事知其弊，俱擒卖符者立毙之，妖遂绝。